10. Compartimentul medic - președinte comisia de evaluare a persoanelor adulte cu handicap
 
Președintele Comisiei de evaluare a persoanelor adulte cu handicap Suceava care este organizată și funcționează, potrivit prevederilor art.85 și art.87 din Legea nr.448/2006 privind protecția și promovarea drepturilor persoanelor cu handicap, republicată, cu modificările și completările ulterioare, precum și ale Hotărârii de Guvern nr.430/2008 pentru aprobarea Metodologiei privind organizarea și funcționarea comisiei de evaluare a persoanelor adulte cu handicap, cu modificările și completările ulterioare, ca organ de specialitate al consiliului județean, cu activitate decizională în materia încadrării persoanelor adulte în grad și tip de handicap poate fi medic specialist în expertiză medicală a capacității de muncă, medicină internă, medic de medicină generală sau medicină de familie, absolvent de cursuri de management în domeniul socio-medical.
Președintele comisiei, fără a fi funcționar public, face parte din structura de personal a Direcției Generale de Asistență Socială și Protecția Copilului a Județului Suceava.
Președintele comisiei nu face parte din Serviciul de evaluare complexă copii și persoane adulte cu dizabilități al Direcției Generale de Asistență Socială și Protecția Copilului a Județului Suceava. 
Președintele Comisiei de evaluare a persoanelor adulte cu handicap Suceava are dreptul la o indemnizație de ședință echivalentă cu 5% din indemnizația președintelui consiliului județean și se suportă din bugetul Consiliului Județean Suceava. Cuantumul lunar brut al indemnizațiilor de ședință nu poate depăși 35% din indemnizația președintelui consiliului județean și se acordă proporțional cu numărul de ședințe la care a participat în luna respectivă.
Președintele Comisiei de evaluare poate renunța la această calitate, sub rezerva aducerii la cunoștință Președintelui Consiliului Județean Suceava, a cererii de demisie, cu cel puțin 30 de zile calendaristice înainte.
Principale atribuții ale Comisiei de evaluare a persoanelor adulte cu handicap Suceava (formată din președinte, vicepreședinte și membri), sunt:
a) stabilește încadrarea în grad și tip de handicap, în conformitate cu criteriile medico-psihosociale în vigoare, perioada de valabilitate a certificatului, după caz, data ivirii handicapului, 
b) stabilește, după caz, orientarea profesională a adultului cu handicap, respectiv capacitatea de muncă, pe baza raportului de evaluare complexă elaborat de Serviciul de evaluare complexă copii și persoane adulte cu dizabilități;
c) stabilește măsurile de protecție a adultului cu handicap, în condițiile legii;
d) reevaluează periodic sau la sesizarea Direcției Generale de Asistență Socială și Protecția Copilului a Județului Suceava, încadrarea în grad de handicap, orientarea profesională, precum și celelalte măsuri de protecție a adulților cu handicap;
e) menține, revocă sau înlocuiește măsura de protecție stabilită, în condițiile legii, dacă împrejurările care au determinat stabilirea acesteia s-au modificat;
f) soluționează cererile privind eliberarea atestatului de asistent personal profesionist;
g) informează adultul cu handicap sau reprezentantul legal al acestuia cu privire la măsurile de protecție stabilite și obligațiile ce le revin;
h) promovează drepturile persoanelor cu handicap în toate activitățile pe care le întreprinde.
Activitatea comisiei de evaluare este coordonată metodologic de Autoritatea Națională pentru Protecția Drepturilor Persoanelor cu Dizabilități, din cadrul Ministerului Muncii, Familiei, Tineretului și Solidarității Sociale, prin intermediul Comisiei superioare de evaluare a persoanelor adulte cu handicap, în conformitate cu prevederile legale în vigoare.
Președintele conduce ședințele comisiei de evaluare. În cazul în care președintele Comisiei de evaluare nu poate participa la lucrările comisiei, acestea vor fi conduse de către vicepreședinte.
Comisia de evaluare se întrunește obligatoriu o dată pe săptămână în ședințe ordinare și ori de câte ori este necesar în ședințe extraordinare, la convocarea președintelui sau a vicepreședintelui. Convocarea membrilor Comisiei se realizează prin mijloace electronice cu minim 24 de ore înainte de ziua ședinței, cu confirmare de primire a documentului.
Convocatorul este însoțit de ordinea de zi și data desfășurare ale ședințelor. În cuprinsul convocatorului se regăsesc numele membrilor comisiei care în ziua ședinței vor semna acest document.
Ordinea de zi cuprinde dosarele cazurilor ce vor fi evaluate/reevaluate în vederea încadrării în grad de handicap, propunerile de PIRIS-uri și stabilirea măsurilor de protecție în sistem rezidențial pentru persoanele adulte cu dizabilități. 
La lucrările comisiei de evaluare pot participa, la cerere, și alte persoane, cu acordul președintelui, în măsura în care prezența lor este utilă.
Procesul-verbal al ședințelor și procesul - verbal centralizat sunt semnate de către președinte, vicepreședinte și membrii Comisiei și contrasemnate de către secretar.
Toate documentele elaborate de Comisia de evaluare a persoanelor adulte cu handicap Suceava se semnează de către președinte, vicepreședinte și de membrii acesteia și se contrasemnează de către secretarul Comisiei.
Președintele, vicepreședintele și membrii comisiei de evaluare răspund în fața consiliului județean, pentru neîndeplinirea obligațiilor care le revin potrivit legii, precum și pentru adoptarea unor decizii cu nerespectarea dispozițiilor legale.
